И лъабжьэм зыщагъэхъейркъым
Къэбэрдей-Балъкъэрым футболымкIэ и чемпионатым зи чэзу джэгугъуэр щекIуэкIащ. Абы турнир таблицэм зэхъуэкIыныгъэ щIагъуэ хилъхьакъым.
Зэхьэзэхуэм пашэныгъэр щызыIыгъ «Автозапчасть»-р Прохладнэ къалэм зыкIи гугъу щехьакъым. Абы хэгъэрейхэм я гъуэм жэуапыншэу топитху дигъэкIри, зи чэзу текIуэныгъэр зыIэригъэхьащ. И Iуэхур щыIеякъым «Тэрчым» ХьэтIохъущыкъуей къуажэми. Джылахъстэнейм икIахэм зы топ закъуэри яхурикъуащ бысымхэм ефIэкIын папщIэ.
Хуэмурэ зыкъеужьыж пэщIэдзэ джэгугъуитхуми щытекIуа иужькIэ щэнейрэ хагъэщIа «Бедик»-м. Иджы ар ещанэ увыпIэм нэс дэкIуэтеижащ, тIэунейрэ зэкIэлъхьэужьу и хьэрхуэрэгъухэм очко щырыщ къафIихьри.
Турнир таблицэм и кIэух увыпIэхэм зыми зыщигъэхъеякъым. «Родник»-ми, «Къундетейми», «ХьэтIохъущыкъуейми», «ГорИс-179 Прохладнэми», «Жулдузми» я очко бжыгъэм зыри хагъэхъуэфакъым икIи «гупкIэм» къыпынащ. ТекIуэныгъэ зыIэрызыгъэхьар «Бахъсэным» и закъуэщ, арщхьэкIэ абыи зы увыпIэ-кIи зиIэтыфакъым.
Мыгъэрей зэхьэзэхуэм и Iыхьэ щанэм щIигъур зэфIэкIа пэтми, Прохладнэрэ Хьэсэнейрэ я командэхэм я хьэрхуэрэгъухэр зэи хагъэщIэфакъым. Апхуэдэурэ екIуэкIмэ, ахэр гуп нэхъыщхьэм зэрыхагъэкIынур псынщIэ дыдэу наIуэ хъунущ.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм и иужьрей джэгугъуэм кърикIуа бжыгъэхэм. Мис ахэр:«ЛогоВАЗ» (Бабугент) — «Союз» (Сэрмакъ) — 2:5, «Псыгуэнсу» (Псыгуэнсу) — «Велес-СДЮСШОР» (Къэрэгъэш) — 2:3, «ГорИс-179 Прохладнэ» (Прохладнэ) — «Автозапчасть» (Бахъсэн) — 0:6, «Родник» (Псынэдахэ) — «Псыкуэд» (Псыкуэд) — 2:4, «Нарт» (Нарткъалэ) — «Керт» (Къэхъун) — 1:0,«ХьэтIохъущыкъуей» (ХьэтIохъущыкъуей) — «Тэрч» (Тэрч) — 0:1, «Бедик» (Аргудан) — «Къундетей» (Шэджэм) — 2:0, «Бахъсэн» (Бахъсэн) — «Жулдуз» (Хьэсэней) — 4:2.
Хьэтау Ислъам.
